Matovič, Igor, podpredseda vlády a minister financií SR (2021-10-27):
Dobré ráno, kolegyne, kolegovia. Predkladám na rokovanie Národnej rady novelu zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov. Cieľom predkladaného návrhu je vytvorenie nových, efektívnych nástrojov v boji proti daňovým podvodom a motivácia daňových subjektov k dobrovoľnému plneniu svojich daňových povinností. Novelou daňového poriadku sa navrhuje zmena v hodnotení daňových subjektov, tzv. indexe daňovej spoľahlivosti, z neverejnej formy hodnotenia sa navrhuje prejsť na formu verejnú, čiže transparentnú. Daňové subjekty, ktoré si budú zodpovedne plniť svoje daňové povinnosti, napr. včasné podávanie daňových priznaní a platenie dane, budú odmeňované benefitmi: vyhotovením čiastkového protokolu v rámci výkonu daňovej kontroly, určením lehoty najmenej 15 dní o výzve na plnenie si povinnosti v súvislosti s vykonaním daňovej kontroly alebo výkonom miestneho zisťovania. Naopak, tí podnikatelia, ktorí nebudú hodnotení ako spoľahliví, budú motivovaní k zodpovednejšiemu prístupu. Na skvalitnenie výberu daní a očistenie podnikateľského prostredia prispeje aj diskvalifikácia fyzických osôb, ktoré sú štatutármi daňových subjektov, ktoré si neplnia zákonné povinnosti. Zámerom tohto opatrenia je, aby mal správca dane možnosť rozhodnúť o vylúčení fyzickej osoby z možnosti byť najmä štatutárnym orgánom alebo jeho členom, členom dozorného orgánu alebo prokuristom vo všetkých obchodných spoločnostiach a družstvách, a to na obdobie troch rokov. Cieľom znižovania administratívnej záťaže sa rušia osvedčenia o registrácii tzv. kartičky, za týmto účelom sa upravujú aj príslušné ustanovenia zákonov o spotrebných daniach. Ďalším nástrojom na zefektívnenie boja proti daňovým podvodom aj, aj racionalizá... a jej racionalizácie výkonu správy daní sa v zákone o DPH uvádza... zavádza povinnosť platiteľov dane oznamovať Finančnému riaditeľstvu Slovenskej republiky čísla všetkých vlastných bankových účtov, ktoré používajú na vykonávanie ekonomickej činnosti. S uvedenou oznamovacou povinnosťou úzko súvisí rozšírenie pôsobnosti inštitútu ručenia za daň, to sa uplatňuje v prípade, ak protihodnota za plnenie alebo jej časť bola zaplatená na bankový účet iný ako bankový účet dodávateľa, ktorý bol v deň uskutočnenia platby zverejnený na webovom sídle finančného riaditeľstva. S cieľom zníženia rizika ručenia sa odberateľovi umožňuje využiť osobitný spôsob úhrady dane priamo na číslo účtu správcu dane vedeného pre dodávateľa, tzv. split payment. Úpravou zákona o dani z príjmov sa za účelom podpory podnikateľského prostredia zamestnávateľom, ktorí sú povinní podávať prehľad o zrazených a odvedených preddavkoch, umožní dodatočne splniť tieto povinnosti najneskôr do päť dní po uplynutí zákonnej lehoty bez uloženia sankcie. Taktiež sa znižuje úhrada za vydanie rozhodnutia o odsúhlasení použitia metódy ocenenia pri transferovom oceňovaní na polovičnú výšku u tých daňovníkov, ktorí budú na základe indexu považovaní za vysoko spoľahlivých z dnešných 10- na 5-tisíc, v prípade vydania rozhodnutia pri odsúhlasení metódy ocenenia na základe uplatnenia zmluvy o zamedzení dvojitého zdanenia sa navrhuje zníženie z dnešných 30- na 15-tisíc. Vážené pani poslankyne, vážení páni poslanci, na záver mi dovoľte požiadať vás o podporu pre prijatie a schválenie predloženého vládneho návrhu zákona. Ďakujem za pozornosť.